b'\n_START_ARTICLE_\nOskari Vilamo\n_START_PARAGRAPH_\nOskari Rupert Vilamo (vuoteen 1906 Willman; 27. toukokuuta 1880 M\xc3\xa4nts\xc3\xa4l\xc3\xa4 \xe2\x80\x93 29. syyskuuta 1952 Helsinki) oli suomalainen Helsingiss\xc3\xa4 toiminut rakennusurakoitsija._NEWLINE_Kyl\xc3\xa4sepp\xc3\xa4 Abel Seth Willmanin ja Sifra Marjaana Juhontytt\xc3\xa4ren perheeseen syntynyt Vilamo opiskeli puusep\xc3\xa4nkoulussa Sortavalassa ja muutti sitten Helsinkiin jossa h\xc3\xa4n valmistui rakennusmestariksi Helsingin teollisuuskoulusta vuonna 1901. Vilamo ty\xc3\xb6skenteli sitten noin kymmenen vuotta rakennuspiirt\xc3\xa4j\xc3\xa4n\xc3\xa4 ja -laskijana muun muassa vuosina 1905\xe2\x80\x931911 professori Onni Tarjanteen toimistossa. _NEWLINE_H\xc3\xa4n oli sitten vastaavana rakennusmestarina useilla helsinkil\xc3\xa4isill\xc3\xa4 ty\xc3\xb6mailla ja toimi my\xc3\xb6s urakoitsijana ensimm\xc3\xa4isen maailmansodan aikana Helsingin l\xc3\xa4hist\xc3\xb6ll\xc3\xa4 k\xc3\xa4ynnistetyill\xc3\xa4 ven\xc3\xa4l\xc3\xa4isten linnoitusty\xc3\xb6mailla. Vilamo ryhtyi itsen\xc3\xa4iseksi rakennusurakoitsijaksi vuonna 1919. Samana vuonna h\xc3\xa4nest\xc3\xa4 tuli vuonna 1910 perustetun Asfaltti-Osakeyhti\xc3\xb6 Lemmink\xc3\xa4isen johtokunnan puheenjohtaja.  H\xc3\xa4n hoiti t\xc3\xa4t\xc3\xa4 teht\xc3\xa4v\xc3\xa4\xc3\xa4 kuolemaansa saakka ja 1950-luvun alussa Vilamo lapsineen omisti jo enemmist\xc3\xb6n yhti\xc3\xb6n osakkeista. Lemmink\xc3\xa4isen suuromistaja, vuorineuvos Heikki Oskari Pentti (1946\xe2\x80\x932008) oli Vilamon tytt\xc3\xa4renpoika._NEWLINE_Vilamo urakoi p\xc3\xa4\xc3\xa4asiassa Helsingiss\xc3\xa4 toista sataa rakennusta. Tunnetuimpia niist\xc3\xa4 ovat H\xc3\xa4m\xc3\xa4l\xc3\xa4isosakunnan talo, Helsingin Suomalainen Yhteiskoulu, Lallukan taiteilijakoti, P\xc3\xa4\xc3\xa4postitalo, Mehil\xc3\xa4isen sairaala ja Lastenlinna. My\xc3\xb6s H\xc3\xa4meenlinnassa sijaitseva Hotelli Aulanko oli Vilamon urakoima. Vilamo sai talousneuvoksen arvon 1938. H\xc3\xa4n oli Suomen rakennusalan ty\xc3\xb6nantajaliiton varapuheenjohtajana 1932\xe2\x80\x931934 ja puheenjohtajana 1934\xe2\x80\x931945._NEWLINE_Vilamo oli naimisissa vuodesta 1913 Siiri Mathilda Eini\xc3\xb6n (ent. B\xc3\xa4ckstr\xc3\xb6m) kanssa.'